b"\n_START_ARTICLE_\nEl Soler (Sant Hilari Sacalm)\n_START_SECTION_\nArquitectura\n_START_PARAGRAPH_\nT\xc3\xa9 dues plantes, golfes i uns baixos semienterrats. Va ser reformat per Rafael Mas\xc3\xb3 i Valent\xc3\xad entre 1906 i 1910 creant un pati interior cobert amb una torre-lluernari que sobresurt per damunt de les cobertes. Aquest pati \xc3\xa9s el nou vest\xc3\xadbul de la casa i en centralitza tots els espais._NEWLINE_Les obres es van dur a terme en dues fases, la primera entre 1906 i 1907. Durant aquest per\xc3\xadode es va reformar el menjador i se'n fan els mobles. En el segon per\xc3\xadode, entre 1909 i 1910, Rafael Mas\xc3\xb3 i Valent\xc3\xad t\xc3\xa9 el projecte definitiu i la reforma afecta al conjunt del mas. Els mobles del menjador els va realitzar a Girona l'ebenista Miquel Pratmans. Els elements cer\xc3\xa0mics del menjador havien sortit de la casa Pujol de Barcelona. En canvi, els materials de la segona fase (revestiments del vest\xc3\xadbul i baranes amb balustrades) els van realitzar, a la Bisbal, els germans Coromina i, a Olot, Antoni Serra._NEWLINE_Des de la reforma de Mas\xc3\xb3, l'edifici s'ha conservat en molt bon estat i amb prou feines ha patit modificacions com la desaparici\xc3\xb3 del revestiment cer\xc3\xa0mic del primer pis al vest\xc3\xadbul.\n_START_SECTION_\nHist\xc3\xb2ria\n_START_PARAGRAPH_\nEl mas apareix ja documentat l'any 1199 encara que l'edifici actual s'inici\xc3\xa0 el 1728. El Soler fou l'hospital de sang dels carlins._NEWLINE_Entre 1906 i 1910 l'arquitecte Rafel Mas\xc3\xb3 porta a terme una reforma, essencialment a l'interior, redistribuint tots els pisos i introduint un pati interior amb claraboia. Mas\xc3\xb3 tamb\xc3\xa9 porta a terme el projecte d'interiorisme."